Ettepanek: NÕUKOGU OTSUS, millega kiidetakse heaks Shift2Raili üldkava /* COM/2014/0739 final - 2014/0354 (NLE) */





SELETUSKIRI 1. ETTEPANEKU TAUST Nõukogu 16. juuni 2014. aasta määrus (EL) nr 642/2014, millega luuakse ühisettevõte Shift2Rail (edaspidi „ühisettevõtte S2R määrus”),[1] jõustus 7. juulil 2014 ning sellega loodi ametlikult avaliku ja erasektori partnerlus, et hallata teadus- ja innovatsioonitegevust raudteeteenuste parandamiseks Euroopas. Ühisettevõtte Shift2Rail (S2R) asutajaliikmed on määratud kindlaks ühisettevõtte S2R määruses ning nende hulka kuuluvad liit, keda esindab komisjon, ja järgmised kaheksa tööstusharu partnerit: Alstom Transport, Ansaldo STS, Bombardier Transportation, Construcciones y Auxiliar de Ferrocariles, Network Rail, Siemens Aktiengesellschaft, Thales ja Trafikverket. Assotsieerunud liikmete valimiseks korraldatakse avatud konkurss, mille komisjon käivitab kolme kuu jooksul pärast ühisettevõtte S2R määruse jõustumist. Ühisettevõtte Shift2Rail eesmärk on toetada 2011. aasta transpordipoliitika valge raamatu[2] eesmärke ja üleminekut vähem säästvatelt transpordiviisidelt raudteetranspordile, muutes raudteetranspordi kulutõhusamaks ja atraktiivsemaks. Innovaatilised tehnoloogiad ja lahendused, mida ühisettevõtte Shift2Rail peab välja arendama, tutvustama ja valideerima, peaksid raudteetranspordisüsteemi läbilaskevõimet kahekordistama, vähendama selle olelusringi kulusid 50 % võrra ning ebausaldusväärsust ja hilinemisi 50 % võrra. Ühisettevõte toetab ka Euroopa raudteetööstuse ülemaailmset juhtpositsiooni, luues uusi töökohti ja suurendades eksporti. Ühisettevõtte S2R määruse I lisa artikli 1 lõike 4 ja artikli 2 punkt a kohaselt peaks ühisettevõte Shift2Rail koostama ja arendama üldkava ning tagama selle tulemusliku ja tõhusa rakendamise. See üldkava peaks olema tulevikku suunatud tegevuskava, milles määratakse kindlaks esmatähtis teadus- ja innovatsioonitegevus, et edendada pikas perspektiivis innovatsiooni raudteesektoris. Ühisettevõtte S2R määruse I lisa artikli 1 lõike 3 kohaselt peaks ühisettevõte Shift2Rail üldkava põhinema järgmisel viiel teemavaldkonnal ehk innovatsiooniprogrammil (IP): · IP1: kulutõhusad ja usaldusväärsed rongid, sealhulgas suure mahutavusega rongid ja kiirrongid; · IP2: täiustatud liiklusjuhtimis- ja liikluskorraldussüsteemid; · IP3: kulutõhus ja usaldusväärne suure läbilaskevõimega taristu; · IP4: atraktiivsete raudteeteenuste IT-lahendused; · IP5: tehnoloogiad, mille abil tagatakse Euroopa kaubaveo jätkusuutlikkus ja atraktiivsus; 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Shift2Raili üldkava esialgse versiooni töötasid välja ühisettevõte Shift2Rail asutajaliikmed komisjoni juhtimisel ning konsulteerides Euroopa Raudteeagentuuriga ja Euroopa raudteeuuringute nõuandekogu (ERRAC) tehnoloogiaplatvormiga. Samuti võetakse selles arvesse asjaomaste sidusrühmade märkusi, mis on saadud raudteesektori esindajatega korraldatud mitmete individuaalsete kohtumiste käigus ning 20. juunil 2014 toimunud avalikul konsultatsioonil, milles osales ligikaudu 200 sidusrühma. Konsultatsiooni käigus selgus, et üldkava praegune versioon on tasakaalustatud ja sellel on laialdane toetus. 24. septembril 2014 kiitis ühisettevõtte Shift2Rail juhatus Shift2Rail üldkava esialgse versiooni heaks. 3. ETTEPANEKU ÕIGUSLIK KÜLG Käesolevas ettepanekus käsitletakse Shift2Raili üldkava heakskiitmist nõukogus ühisettevõtte S2R määruse I lisa artikli 1 lõikes 4 kirjeldatud menetluse alusel. 2014/0354 (NLE) Ettepanek: NÕUKOGU OTSUS, millega kiidetakse heaks Shift2Raili üldkava EUROOPA LIIDU NÕUKOGU, võttes arvesse nõukogu 16. juuni 2014. aasta määrust (EL) nr 642/2014, millega luuakse ühisettevõte Shift2Rail,[3] eriti selle I lisa artikli 1 lõiget 4, võttes arvesse Euroopa Komisjoni ettepanekut ning arvestades järgmist: (1) Shift2Raili üldkava peaks välja töötama ja arendama ühisettevõte Shift2Rail, konsulteerides Euroopa Raudteeagentuuriga ja Euroopa raudteeuuringute nõuandekogu (ERRAC) tehnoloogiaplatvormiga, et edendada pikas perspektiivis innovatsiooni raudteesektoris. (2) Shift2Raili üldkavas tuleks määrata kindlaks prioriteedid ning vajalikud tegevuslikud ja tehnoloogilised uuendused, mida nõutakse kõikidelt sidusrühmadelt, et saavutada ühisettevõtte Shift2Rail eesmärgid, mida on kirjeldatud määruse (EL) nr 642/2014 artiklis 2. (3) Shift2Raili üldkava peaks olema suunatud tulemuslikkusele ning põhinema piiratud arvul olulistel teemavaldkondadel ehk innovatsiooniprogrammidel, nagu on kindlaks määratud määruse (EL) nr 642/2014 I lisa artikli 1 lõikes 3. (4) Juhatuse poolt 24. septembril 2014 heaks kiidetud Shift2Raili üldkava versioon, millesse on oma panuse andnud asjaomased sidusrühmad, on aluseks assotsieerunud liikmete valimiseks ettenähtud avatud konkursile, mille komisjon käivitas 6. oktoobril 2014 vastavalt määruse (EL) nr 642/2014 I lisa artikli 4 lõikele 2, ja ühisettevõtte Shift2Rail töökava koostamisele, ON VASTU VÕTNUD KÄESOLEVA OTSUSE: Ainus artikkel Shift2Raili strateegiline üldkava on heaks kiidetud. Brüssel, Nõukogu nimel eesistuja [1] ELT L 177, 17.6.2014, lk 9. [2] „Valge raamat – Euroopa ühtse transpordipiirkonna tegevuskava – Konkurentsivõimelise ja ressursitõhusa transpordisüsteemi suunas”, KOM(2011) 144 (lõplik). [3] ELT L 177, 17.6.2014, lk 9.